Svend Aage Jensby (V), 1999-12-09:
Det er jo allerede godt 2 år siden, at hr. Albrechtsen bad forsvarsministeren oplyse om dansk forsvars brug af, deltagelse i og bidrag til det såkaldte Echelon-system.
Dengang svarede forsvarsministeren, at forsvaret ikke havde kendskab til systemet, og at forsvaret hverken deltog i eller bidrog til systemet.
Hr. Albrechtsen må ikke være tilfreds med det svar, han dengang fik, siden han nu har stillet den foreliggende forespørgsel sammen med bl.a. hr. Frank Aaen. Og det er en forespørgsel ikke alene til forsvarsministeren, men til hele tre ministre. Jeg ved ikke, om det er tilfældigt, at Forsvarets og Politiets Efterretningstjenester ikke ved navn er nævnt i forespørgslen.
Men for mig, for Venstre, er der jo ikke skygge af tvivl om, at det er de to tjenesters forhold, de to tjenester, der er så vigtige for danske sikkerhedsinteresser, der i virkeligheden ligger hr. Albrechtsen og hans parti på sinde.
Ellers tør jeg nok sige, at den redegørelse, forespørgerne opfordrer de tre ministre til at give, er ganske omfattende.
Der er ikke alene tale om oplysning om parlamentarisk kontrol med det såkaldte Echelon, men også andre aflytningssystemer.
Og så er det ikke alene for Danmark, men også for udlandet, som hr. Keld Albrechtsen opfordrer de tre ministre til at give en redegørelse for.
Det tør man da sige er noget af en opgave.
Tror hr. Keld Albrechtsen f.eks., at det vil være muligt for forsvarsministeren at få nærmere informationer om, hvordan f.eks. den russiske efterretningstjeneste fungerer - altså hvordan det tidligere af hr. Keld Albrechtsen og hans parti så beundrede Sovjets tjenester er.
For det er jo i virkeligheden også det, hr. Keld Albrechtsen opfordrer ministrene til at give en redegørelse for.
Vel, når det er sagt, så vil jeg takke forsvarsministeren for redegørelsen.
Jeg kan på Venstres vegne erklære mig totalt enig i de synspunkter, der er kommet til udtryk i ministerens tale, herunder om den centrale rolle FE har for varetagelsen af danske sikkerhedsinteresser.
Det har været fremført i pressen, også sådan den mere seriøse del, at der skulle ske aflytning, aflæsning m.v. af private personers og virksomheders kommunikation med omverdenen, uden at det skulle ske på et lovligt grundlag.
Det er selvsagt en problemstilling, som også optager Venstre meget.
Det er jo også fremgået af dagspressen, at bl.a. en af mine partifæller har været meget optaget af den problemstilling.
Og det er vi stadig væk.
Nu er der jo allerede i dag i straffeloven, i kapitel
27, et vist værn mod illegitime indgreb i meddelelseshemmeligheden.
Men om der yderligere fra dansk side kan dæmmes op for illegitime indgreb af denne her karakter, vi snakker om, mener Venstre det er ganske naturligt at regeringen overvejer.
Jeg hører jo også, som det har været nævnt i morges, at forskningsministeren inden for hele IT-problematikken er i gang med nogle overvejelser, og jeg synes, det er ganske naturligt, at regeringen fører de overvejelser videre.
Dernæst nogle bemærkninger om efterretningstjenesterne, som hr. Keld Albrechtsen jo nærer en dyb interesse for. Forsvarsministeren anførte, at FE har et samarbejde med udenlandske partnere, og at det arbejde er yderst følsomt.
Jeg er tilfreds med, at vi har det samarbejde, og jeg er helt enig i, at det er overordentlig følsomt.
Når ministeren derfor i samme forbindelse afviser at gå i detaljer om samarbejdet, så har jeg kun følgende bemærkning: Tak, og gudskelov for det.
Det behøver jo ikke at være militær alt sammen, men også bekæmpelse af almindelig grov kriminalitet ville, hvis ikke vi havde vores to efterretningstjenester, være umulig.
Så derfor er det overordentlig tilfredsstillende.
Der er i retsplejeloven klare regler om Politiets Efterretningstjenestes virksomhed; der skal foreligge dommerkendelser, og der skal være advokatbeskikkelse, for at en sådan kendelse kan afsiges.
Så der er retsgarantier.
Vi har hørt, at forsvarsministeren løbende orienteres om FE's virksomhed, og jeg stoler fuldt og fast på, at hvis ministeren der, som også hr. Jacob Buksti var inde på,
ikke greb effektivt ind, hvis det ikke gik efter bogen, så ville ministeren have et karriereproblem. Det er regeringens, forsvarsministerens og justitsministerens ansvar, at de to tjenester overholder gældende regler og ikke krænker danske statsborgeres og virksomheders interesser og retssikkerhed.
Vi har ikke i mit parti noget grundlag for at antage, at de to ministre ikke lever op til det ansvar, som de har med de to tjenester, og vi er enige i, at der sker en fornøden kontrol i Kontroludvalget vedrørende Efterretningstjenesterne.
Jeg kan af de grunde, jeg her har nævnt - det er indlysende - naturligvis ikke stemme for hr. Keld Albrechtsens forslag til vedtagelse.